**B. Osobitná časť**

**K Čl. I**

**K § 1**

 Predmetom návrhu zákona je úprava požiadaviek na prístupnosť služieb pre osoby so zdravotným postihnutím, povinnosti poskytovateľov služieb, pôsobnosť orgánov štátnej správy v oblasti dohľadu nad plnením požiadaviek na prístupnosť služieb pre osoby so zdravotným postihnutím, správne delikty v danej oblasti.

Súčasne sa návrhom zákona upravuje pôsobnosť orgánov štátnej správy v oblasti dohľadu nad sprístupňovaním určených výrobkov na trh.

**K § 2**

 V § 2 je definovaný rozsah pôsobnosti zákona v prístupnosti služieb, pričom tento rozsah korešponduje s rozsahom uvedeným v smernici Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (ďalej len „smernica“).

**K § 3**

 Ustanovenie vymedzuje pojmy na účely návrhu zákona, pričom ide o 14 zadefinovaných pojmov. Pojem „osoba so zdravotným postihnutím“, ktorý rovnako ako v smernici, tak aj v návrhu zákona vychádza z pojmu zadefinovaného v Dohovore OSN o právach osôb so zdravotným postihnutím. Ďalej sú definované pojmy v zmysle uvedenej smernica, ako napríklad poskytovateľ služby, pojmy definujúce rôzne druhy služieb, systémov, funkcie a ďalšie.

**K § 4**

 Ustanovujú sa požiadavky na prístupnosť služieb pre osoby so zdravotným postihnutím a podmienky, za ktorých sa služba považuje za prístupnú pre osoby so zdravotným postihnutím v súvislosti s jej zhodou s harmonizovanými normami a technickými špecifikáciami.

**K § 5**

Ustanovujú sa kritériá funkčnosti v prípade, ak ustanovené požiadavky na prístupnosť služby pre osoby so zdravotným postihnutím nezahŕňajú jednu alebo viac funkcií a použitie kritérií funkčnosti namiesto konkrétnych technických požiadaviek.

**K § 6**

Ustanovujú sa povinnosti pre poskytovateľov služieb, medzi ktoré patria napr. pri navrhovaní a poskytovaní služby zabezpečiť splnenie požiadaviek na prístupnosť služby pre osoby so zdravotným postihnutím, sprístupniť verejnosti informácie, v prípade potreby bezodkladne prijať nevyhnutné nápravné opatrenia, bezodkladne informovať príslušný orgán dohľadu nad určenou službou a ďalšie.

Upravuje sa rozsah, forma a časové obdobie na účely sprístupňovania informácií verejnosti zo strany poskytovateľa služby.

**K § 7**

Požiadavky na prístupnosť sa uplatňujú len v prípade, ak si súlad nevyžaduje významnú zmenu služby, ktorá by mala za následok zásadnú zmenu jej základnej povahy a vtedy, ak súlad nepredstavuje neprimeranú záťaž pre poskytovateľa služby (s výnimkou poskytovateľa služby, ktorý je financovaný z verejných alebo súkromných zdrojov). Ďalej sa upravuje vykonanie posúdenia zo strany poskytovateľa služby a jeho povinnosť zaslať informáciu orgánu dohľadu.

**K § 8**

Ustanovuje sa, že Slovenská obchodná inšpekcia je orgánom dohľadu nad plnením požiadaviek na prístupnosť služieb pre osoby so zdravotným postihnutím a plnením povinností poskytovateľa služieb. Upravuje sa pôsobnosť Slovenskej obchodnej inšpekcie a jej postup.

**K § 9**

Časť upravujúca oblasť výrobkov zodpovedá vo svojej podstate princípu zakotvenia práv a povinností súvisiacich s technickými požiadavkami na stanovené výrobky, ktoré vychádza zo zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov. Samotné technické požiadavky na prístupnosť výrobkov pre osoby so zdravotným postihnutím sa navrhuje upraviť aproximačným nariadením vlády Slovenskej republiky, teda spôsobom, ktorý je pri posudzovaní zhody výrobkov zaužívaný.

Z uvedeného dôvodu sa ustanovuje kompetencia pre Slovenskú obchodnú inšpekciu na výkon dohľadu nad sprístupňovaním týchto určených výrobkov.

**K § 10**

 Definuje sa, čo sa považuje za správny delikt zo strany poskytovateľa služby a ustanovujú sa sankcie (výšky pokút) podľa druhu správneho deliktu. Ďalej sa upravujú podmienky, za ktorých je možné upustiť od uloženia pokuty za správy delikt.

**K § 11**

Navrhuje sa, aby požiadavky na prístupnosť služieb, kritériá funkčnosti a kritériá na posúdenie neprimeranej záťaže ustanovila vláda Slovenskej republiky svojím nariadením.

**K § 12**

 V prechodnom ustanovení sa upravuje, že požiadavky na prístupnosť služby pre osoby so zdravotným postihnutím sa nevzťahujú na službu poskytovanú na základe zmluvy uzatvorenej do 28. júna 2025 do skončenia doby platnosti tejto zmluvy, najdlhšie do 28. júna 2030.

Ďalej sa upravujú situácie, pri ktorých sa nevzťahujú požiadavky na prístupnosť služby pre osoby so zdravotným postihnutím v prípade obsahu webových sídiel a mobilných a aplikácií.

**K § 13**

 Ustanovenie upravuje prístupnosť služieb v súvislosti s aktami Európskej únie, ktoré sa navrhujú uviesť v prílohe návrhu zákona.

**K prílohe**

 Príloha obsahuje preberané právne záväzné akty Európskej únie.

**K čl. II a čl. III**

V čl. II (zákon č. 129/2002 Z. z. o integrovanom záchrannom systéme) a v čl. III (zákon č. [22/2004 Z. z.](https://www.slov-lex.sk/pravne-predpisy/SK/ZZ/2004/22/) o elektronickom obchode) sa do zoznamu preberaných právne záväzných aktov Európskej únie, ktorý je v transpozičnej prílohe, dopĺňa Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6. 2019).

**K čl. IV**

 V čl. IV sa navrhuje doplniť zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov s cieľom, aby edukačná publikácia, ktorá je vydaná v elektronickej podobe a používa sa na vzdelávanie v školách, spĺňala požiadavky na prístupnosť pre osoby so zdravotným postihnutím.

**K čl. V až čl. VII**

V čl. V (zákon č. 136/2010 Z. z. o službách na vnútornom trhu), čl. VI (zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu) a v čl. VII (zákon č. 95/2019 Z. z. o informačných technológiách vo verejnej správe) sa do zoznamu preberaných právne záväzných aktov Európskej únie, ktorý je v transpozičnej prílohe, dopĺňa Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6. 2019).

**K čl. VIII**

Navrhované doplnenia zákona o elektronických komunikáciách implementujú príslušné ustanovenia smernice týkajúce sa služieb elektronických komunikácií. Návrhy sú aj v kontexte implementácie smernice EP a R (EÚ) 2018/1972 z 11. decembra 2018, ktorou sa ustanovuje Európsky kódex elektronických komunikácií, ktorá sa priamo vo svojom texte odvoláva na právo EÚ upravujúce požiadavky na prístupnosť služieb pre osoby so zdravotným postihnutím. Zároveň, tým, zákon o elektronických komunikáciách obsahuje aj príslušné splnomocňovacie ustanovenia, môže Úrad pre reguláciu elektronických komunikácií a poštových služieb prijať zodpovedajúce vykonávacie predpisy upravujúce detaily prístupnosti elektronických komunikačných služieb pre osoby so zdravotným postihnutím. Takýmto spôsobom legislatívnej úpravy sa zároveň vyhneme prípadným pochybnostiam pri uplatňovaní a následne pri výkone dohľadu nad povinnosťami vyplývajúcimi z dotknutej smernice.

Súčasne sa do zoznamu preberaných právne záväzných aktov Európskej únie, ktorý je v transpozičnej prílohe, dopĺňa Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6. 2019).

**K čl. IX**

K bodu 1

Predmet zákona o mediálnych službách sa rozširuje o služby multimodálneho prístupu.

K bodom 2 a 3

Navrhuje sa doplniť ôsmu časť zákona o mediálnych službách o novú druhú hlavu, ktorá bude upravovať služby multimodálneho prístupu, doterajšia ôsma časť upravujúca multimodálny prístup bude označená ako prvá hlava a v zmysle toho sa upraví aj nadpis ôsmej časti zákona o mediálnych službách.

Nový § 60a vymedzuje službu multimodálneho prístupu, ktorá zahŕňa predovšetkým elektronického programového sprievodcu (ďalej len „EPG“), ale aj iné služby zabezpečujúce prístup k obsahovým službám, ako sú webové sídla, online aplikácie, aplikácie založené na set-top boxe, sťahovateľné aplikácie, služby poskytované prostredníctvom mobilných zariadení vrátane mobilných aplikácii a súvisiacich mediálnych prehrávačov, služby hybridnej televízie a pod.

V § 60b sa vymedzujú povinnosti poskytovateľa služby multimodálneho prístupu, pričom týmto ustanovením sa transponujú ustanovenia smernice (EÚ) 2019/882 týkajúce sa služieb poskytujúcich prístup k audiovizuálnym mediálnym službám. Poskytovateľ služby multimodálneho prístupu je povinný zabezpečiť, aby EPG bol prístupný aj pre nepočujúce a nevidiace osoby, aby aj im bol umožnený plnohodnotný výber programov v televízii a v audiovizuálnych mediálnych službách na požiadanie. Zároveň je povinný zabezpečiť, aby sa titulky pre osoby so sluchovým postihnutím, hlasové komentovanie pre nevidiacich a  tlmočenie do slovenského posunkového jazyka alebo v slovenskom posunkovom jazyku poskytovalo v plnej miere v primeranej kvalite na účel presného zobrazenia dobre synchronizovaného so zvukom a obrazom, pričom sa umožní používateľovi ovládať ich zobrazovanie a používanie. Zákon upravuje aj informačné povinnosti poskytovateľa služby multimodálneho prístupu. Na poskytovateľa služby multimodálneho prístupu sa vzťahujú práva a povinnosti poskytovateľa služby podľa zákona o požiadavkách na prístupnosť služieb pre osoby so zdravotným postihnutím a o doplnení niektorých zákonov. Ide tu napríklad o uplatnenie ustanovení o neprimeranej záťaži. Povinnosti vymedzené v §60b sa nevzťahujú na tých poskytovateľov služby multimodálneho prístupu, ktorí spĺňajú definíciu mikropodniku.

K bodom 4 a 5

Rozširuje sa postavenie regulátora, teda Rady pre mediálne služby, aj na výkon štátnej správy v oblasti poskytovania služieb multimodálneho prístupu. Regulátor bude vykonávať aj dohľad nad dodržiavaním právnych predpisov upravujúcich tieto služby a vykonávať štátnu reguláciu v tejto oblasti.

K bodu 6

Legislatívno – technická úprava súvisiaca s bodom 7.

K bodu 7

Zavádza sa sankcia za porušenie povinností poskytovateľa služby multimodálneho prístupu uvedených v § 60b, ktorú bude ukladať regulátor.

K bodu 8

V prechodnom ustanovení v § 242a sa transponuje prechodné opatrenie do 28. júna 2030, vyplývajúce z čl. 32 smernice, týkajúce sa výrobkov, ktoré poskytovateľ služby multimodálneho prístupu používal na poskytovanie tejto služby a zmlúv o poskytovaní služby multimodálneho prístupu.

K bodu 9

Do zoznamu preberaných právne záväzných aktov Európskej únie, ktorý je v transpozičnej prílohe sa dopĺňa Smernica Európskeho parlamentu a Rady (EÚ) 2019/882 zo 17. apríla 2019 o požiadavkách na prístupnosť výrobkov a služieb (Ú. v. EÚ L 151, 7.6. 2019).

**K čl. X**

Účinnosť zákona sa navrhuje od 28. júna 2025.